Morbé
Morbé o Mirbé (Morbello an italian) a l'é un comun dël Piemont ëd 423 abitant , ant la provinsa ëd Lissandria.

Ël pais a l'é forma da vàire frassion e a resta ant l'Àut Monfrà, an sle colin-e àute e boscose ch'a men-o an diression ëd l'Apenin Lìgure.

Stòria
Ël teritòri ch'a costituiss ël comun atual ëd Morbé a l'é stàit abità da temp motobin antich: a son staje fàit artrovament archeològich ch'a armonto a l'Età dla pera, an particolar al Paleolìtich ëd mes. Prima che l'esistensa dël pais a fussa documentà, coste bande 'd tera a l'ero traversà da strà minor ch'a mnavo da la Liguria al Piemont e a son stàite popolà da popolassion ch'as dedicavo a la coltivassion e a l'anlevament e al dësfrutament dij tràfich comersiaj. Le culture ligurin-e, roman-e, longobarde e via fòrt a l'han anfluensà j'abitant dël pòst. La prima sorgiss ch'a cita Morbé a l'é 'l document ëd fondassion ëd l'abassìa 'd San Quintin dë Spign, dël 4 ëd magg 991, anté ch'ël pais a l'é nominà tanme Mirbellum.
Ij marchèis dël Bòsch, ëd dissendensa aleràmica, a son stàit ij prim ësgnor a goerné an feod ël teritòri. Dël 1223 jë sgnor ëd Morbé as sotmëtto a la Repùblica 'd Génoa e an arsèivo andaré l'anvestidura dël feod. Agnèis dël Bòsch, ùltima arditèra dla famija, a maria Federich Malaspin-a e la famija Malaspin-a a goerna ël feod për chèich sécol. Al 1306 a armonto jë Statù Comunaj ëd Morbé, conservà ancheuj a l'Archivi dë Stat ëd Turin. Dël 1589 ël feod a passa a Vielm Busca, sgnor ëd Nevije, e anfin al Ducà dël Monfrà goernà dai Gonsaga 'd Màntoa.

Dal Setsent Morbé a passa al duca Vitòrio Medeo II ëd Savòja e pì tard al Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) d'Àich e al Mandament ëd Ponson.

Aministrassion
Ël sìndich a l'é Alessandro Vacca (dal 06/06/2016).

Anliure esterne 
 Sit istitussional

Arferiment 

Morbe